Document ID: 32005D0410

KOMISIJAS LĒMUMS
(2005. gada 31. maijs),
ar ko Spānijai piešķir tiesības par trim gadiem pagarināt tā pagaidu pasākuma piemērošanu, ar kuru ļauj neizmaksāt kompensācijas atbalstu par realizēto produkciju no jauniem banānu stādījumiem, kas iestādīti 2002. gada 1. jūnijā un vēlāk
(izziņots ar dokumenta numuru K(2005) 1605)
(Autentisks ir tikai teksts spāņu valodā)
(2005/410/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopējo organizāciju (1), un jo īpaši tās 12. panta 9. punkta otro daļu,
tā kā:
(1)
Regulas (EEK) Nr. 404/93 12. panta 9. punktā paredzēts, ka dalībvalstij var piešķirt tiesības ieviest pagaidu pasākumu, ar ko ļauj neizmaksāt kompensācijas atbalstu par realizēto produkciju no jauniem banānu stādījumiem, ja dalībvalsts uzskata, ka ir apdraudēta ražošanas apgabalu ilgtspējīga attīstība, jo īpaši vides saglabāšana, kā arī augsnes un raksturīgo ainavas elementu aizsardzība.
(2)
Ar Lēmumu 2002/414/EK (2) Spāniju pilnvaroja uz trim gadiem ieviest pagaidu pasākumu, ar ko ļauj neizmaksāt kompensācijas atbalstu par realizēto produkciju no jauniem banānu stādījumiem, kas iestādīti 2002. gada 1. jūnijā un vēlāk.
(3)
Spānija 2005. gada 15. aprīlī lūdza Komisijai pilnvarojumu vēl par trim gadiem pagarināt minētā pasākuma piemērošanu, ar ko ļauj Kanāriju salās neizmaksāt kompensācijas atbalstu par realizēto produkciju no jauniem banānu stādījumiem, kas iestādīti 2002. gada 1. jūnijā un vēlāk. Lūgumu pamatoja ar vajadzību nostiprināt 2002. gada jūnijā ieviestā pasākuma piemērošanas pozitīvo ietekmi, jo īpaši atturēšanu no jaunu stādījumu veidošanas ārpus tradicionālajiem ražošanas apgabaliem; vides aizsardzību, it sevišķi attiecībā uz ūdens resursu izmantojumu; augsnes stabilitāti un sociālekonomisko līdzsvaru, kā arī ainavai raksturīgo elementu saglabāšanu.
(4)
Izskatot Spānijas iesniegto lūgumu par trim gadiem pagarināt kompensācijas atbalsta neizmaksas pasākuma piemērošanu, secināja, ka šis lūgums atbilst Regulas (EEK) Nr. 404/93 12. panta 9. punkta mērķim un noteikumiem. Minētais lūgums tādēļ ir jāpieņem.
(5)
Šajā lēmumā paredzētais pasākums ir saskaņā ar Banānu pārvaldības komitejas atzinumu,
IR PIEŅĒMUSI ŠO LĒMUMU.
1. pants
Ar šo pieņem lūgumu, ko Spānija iesniegusi Komisijai, par trim gadiem pagarināt Regulas (EEK) Nr. 404/93 12. panta 9. punktā minētā kompensācijas atbalsta neizmaksas pasākuma, kurš atļauts ar Lēmumu 2002/414/EK, piemērošanu produkcijai no jauniem banānu stādījumiem, kas iestādīti 2002. gada 1. jūnijā un vēlāk.
2. pants
Šis lēmums ir adresēts Spānijas Karalistei.
Briselē, 2005. gada 31. maijā

Labels: 17
19
20
6
18